Bane op N1 in Pta tydelik gesluitArgieffoto Die Suid-Afrikaanse Nasionale Padagentskap (Sanral) het motoriste gewaarsku van tydelike baansluitings op die N1-snelweg in Pretoria. Sanral het in ŉ verklaring gesê die sluitings vind reeds saans op die N1-noord naby die Garsfontein-brug plaas. “Die gedeelte van Garsfontein-brug oor die noordelike ryvlak is al herhaaldelik beskadig deur swaarvoertuie wat te hoog is. Sanral het ŉ kontrakteur aangestel om staalplate aan die onderkant van die brug aan te bring om die brug te versterk en teen soortgelyke trefslae in die toekoms te beskerm.” Twee bane aan die linkerkant van die noordelike ryvlak sal tydens die eerste fase, wat tot 15 Maart strek, tussen 21:00 en 06:00 vir verkeer gesluit wees. Die tweede fase gaan van 15 tot 22 Maart duur waartydens bane aan die regterkant van die ryvlak van 21:00 tot 06:00 vir verkeer gesluit gaan wees. Al die bane behoort teen 22 Maart om 06:00 weer permanent oop te wees.